**Zápisnica č. 3 /2023**

**zo zasadnutia Komisie sociálnych vecí a zdravotníctva**

**Miestneho zastupiteľstva mestskej časti Bratislava-Podunajské Biskupice zo dňa 5.4.2023**

**Prítomní:**

Mgr. Anna Beláková, poslankyňa, predsedníčka

Mgr. Kristián Kevický, poslanec, člen komisie

Tamara Stohlová, MSc., poslankyňa, členka komisie

Daniela Lešková, neposlankyňa, členka komisie

Mgr. Martina Ondrejková, neposlankyňa, členka komisie

Mgr. Veronika Berner Ďurina, vedúca odd. život. prostredia, odpadov. a cest. hospodárstva

Mgr. Bibiána Guldanová, vedúca odd. soc. vecí, zdravotníctva a byt. politiky, tajomníčka komisie

**Program:**

1. Návrhy materiálov určených pre rokovanie miestneho zastupiteľstva, spracovaných inými oddeleniami
2. Návrh rokovacieho poriadku komisie
3. Kontrola uznesení z ostatného rokovania komisie
4. Návrhy materiálov určených pre rokovanie miestneho zastupiteľstva, spracovaných oddelením soc. vecí, zdravotníctva a byt. politiky
5. Návrh na poskytnutie jednorazovej dávky v hmotnej núdzi podľa § 4, ods. 4 VZN m. č. Bratislava-Podunajské Biskupice č. 9/2019
6. Informácia o činnosti oddelenia sociálnych vecí
7. Rôzne

Členov komisie privítala predsedníčka komisie Mgr. Anna Beláková. Materiály k bodom programu č. 1, 2 a 4 boli členom komisie zaslané vopred, návrh na poskytnutie jednorazových dávok bol členom komisie rozdaný pred rokovaním komisie.

**K bodu 1 - Návrhy materiálov určených pre rokovanie miestneho zastupiteľstva, spracovaných inými oddeleniami**

Návrh všeobecne záväzného nariadenia hlavného mesta SR Bratislava o dočasnom parkovaní motorových vozidiel prezentovala ved. odd. život. prostredia, odpad. a cest. hospodárstva, starosta mestskej časti Bratislava-Podunajské Biskupice bol požiadaný o zaujatie stanoviska miestneho zastupiteľstva.

**Uznesenie č. 9/2023**

Komisia sociálnych vecí a zdravotníctva MsZ m. č. Bratislava-Podunajské Biskupice

**odporúča**

miestnemu zastupiteľstvu prerokovať a vysloviť súhlas s návrhom všeobecne záväzného nariadenia hlavného mesta SR Bratislava o dočasnom parkovaní motorových vozidiel.

**Prítomní: 5 Za: 5 Proti: 0 Zdržali sa: 0**

**K bodu 2 - Návrh rokovacieho poriadku komisie**

Vzorový rokovací poriadok komisií Miestneho zastupiteľstva mestskej časti Bratislava-Podunajské Biskupice bol schválený uznesením miestneho zastupiteľstva č. 6/2022-2026 zo dňa 28.11.2022.

**Uznesenie č. 10/2023**

Komisia sociálnych vecí a zdravotníctva MsZ m. č. Bratislava-Podunajské Biskupice

**schvaľuje**

rokovací poriadok komisie sociálnych vecí a zdravotníctva Miestneho zastupiteľstva mestskej časti Bratislava-Podunajské Biskupice v súlade so vzorovým rokovacím poriadkom, ktorý bol schválený uznesením miestneho zastupiteľstva č. 6/2022-2026 zo dňa 28.11.2022.

**Prítomní: 5 Za: 5 Proti: 0 Zdržali sa: 0**

**K bodu 3 - Kontrola uznesení z ostatného rokovania komisie**

Všetky doterajšie uznesenia komisie mali odporúčací charakter miestnemu zastupiteľstvu.

**K bodu 4 - Návrhy materiálov určených pre rokovanie miestneho zastupiteľstva, spracovaných oddelením soc. vecí, zdravotníctva a byt. politiky**

Vedúca odd. soc. vecí a zdravotníctva uviedla informačný materiál Hodnotenie priebežného plnenia komunitného plánu sociálnych služieb m. č. Bratislava-Podunajské Biskupice a informačný materiál Podmienky poskytovania finančného príspevku na prevádzku poskytovanej sociálnej služby neverejnému poskytovateľovi a finančného príspevku pri odkázanosti fyzickej osoby pri úkonoch sebaobsluhy pri poskytovaní sociálnej služby neverejnému poskytovateľovi soc. služby.

Informovala členov komisie o končiacej platnosti komunitného plánu sociálnych služieb (KPSS), o plnení stanovených priorít a cieľov, o príprave na tvorbu nového KPSS a o zákonnej povinnosti mestskej časti poskytovať finančné príspevky neverejným poskytovateľom soc. služieb.

V diskusii sa členovia komisie vyjadrovali ku kompetenciám mestskej časti, hlavného mesta a vyššieho územného celku pri poskytovaní a zabezpečovaní sociálnych služieb, o záujme obyvateľov o konkrétne druhy sociálnych služieb, o dôvodoch nezáujmu o sociálnu službu v dennom stacionári, o využiteľnosti sociálnej služby v komunitnom centre.

Vedúca odd. soc. vecí, zdravotníctva a byt. politiky informovala o pôsobnosti mestskej časti v oblasti sociálnych vecí v súvislosti s povinnosťou poskytovať alebo zabezpečovať poskytovanie sociálnych služieb. Konštatovala, že mestská časť aktuálne poskytuje 2 sociálne služby – opatrovateľskú službu a soc. službu v dennom centre a zabezpečuje poskytovanie soc. služby monitoring a signalizácia potreby pomoci. Informovala o zvyšujúcom sa záujme o posúdenie odkázanosti na soc. službu v zariadení pre seniorov, v zariadení opatrovateľskej služby a o opatrovateľskú službu. Pripomenula uznesenie predchádzajúceho miestneho zastupiteľstva č. 297/2018-2022 zo dňa 27.4.2021, ktorým bol schválený ideový zámer zriadenia zariadenia opatrovateľskej služby pre obyvateľov mestskej časti.

Členovia komisie diskutovali aj o ubytovni na Priekopníckej ul. s ohľadom na cieľovú skupinu, ktorá by ju mala podľa KPSS využívať, na podmienky a kvalitu bývania, na efektivitu jej prevádzky...

**Uznesenie č. 11/2023**

Komisia sociálnych vecí a zdravotníctva MsZ m. č. Bratislava-Podunajské Biskupice

1. **odporúča**
2. miestnemu zastupiteľstvu prerokovať a schváliť informáciu Hodnotenie priebežného plnenia komunitného plánu sociálnych služieb m. č. Bratislava-Podunajské Biskupice a informáciu Podmienky poskytovania finančného príspevku na prevádzku poskytovanej sociálnej služby neverejnému poskytovateľovi a finančného príspevku pri odkázanosti fyzickej osoby pri úkonoch sebaobsluhy pri poskytovaní sociálnej služby neverejnému poskytovateľovi soc. služby,
3. prednostovi miestneho úradu obnoviť rokovania s magistrátom Hlavného mesta SR Bratislava o využiteľnosti pozemku na Devätinovej ulici na zriadenie zariadenia opatrovateľskej služby,
4. **navrhuje**

prednostovi miestneho úradu prehodnotiť účel a efektivitu využívania ubytovne z hľadiska potrebnosti pre obyvateľov mestskej časti Bratislava-Podunajské Biskupice a prípadne nájsť iný vhodný spôsob využitia nehnuteľnosti, v ktorej sa ubytovňa nachádza.

**Prítomní: 5 Za: 5 Proti: 0 Zdržali sa: 0**

**K bodu 5 - Návrh na poskytnutie jednorazovej dávky v hmotnej núdzi podľa § 4, ods. 4 VZN m. č. Bratislava-Podunajské Biskupice č. 9/2019**

Vedúca odd. sociálnych vecí, zdravotníctva a byt. politiky v súlade so všeobecne záväzným nariadením m. č. Bratislava-Podunajské Biskupice č. 9/2019 (VZN) informovala členov komisie o poskytnutých jednorazových dávkach v hmotnej a náhlej núdzi za obdobie od 1. januára 2023, oboznámila ich so žiadosťami o dávky a požiadala členov komisie o súhlas poskytnúť peňažnú pomoc vo výške 2-násobku životného minima podľa § 6, ods. 4 VZN č. 9/2019 pre obyvateľov p. O. Meszárosa a p. Ing. Z. Eliašovú.

**Uznesenie č. 12/2023**

Komisia sociálnych vecí a zdravotníctva MsZ m. č. Bratislava-Podunajské Biskupice

**schvaľuje**

poskytnutie peňažnej pomoci v čase náhlej núdze obyvateľom p. O. Meszárosovi a p. Ing. Z. Eliašovej ako prípadov hodných osobitného zreteľa podľa § 6, ods. 4 VZN č. 9/2019 vo výške 2-násobku životného minima.

**Prítomní: 5 Za: 5 Proti: 0 Zdržali sa: 0**

**K bodu 6 - Informácia o činnosti oddelenia sociálnych vecí**

Vedúca odd. sociálnych vecí, zdravotníctva a byt. politiky informovala o priorite odd. sociálnych vecí, ktorou je oprava nesprávne podávaných žiadostí o poskytnutie nenávratného finančného príspevku z európskych štrukturálnych fondov v rámci projektu Podpora opatrovateľskej služby II. za obdobie roku 2022 – aktuálne bol mestskej časti schválený príspevok za mesiace február a marec 2022, informovala o dodatočnom plnení zákonných vykazovacích povinností a spracovávaní štatistických výkazov, ktoré mali byť zverejnené do 31.8.2022, o dodatočnom plnení povinností týkajúcich sa registrácie sociálnych služieb, o aktivitách pripravovaných pre denné centrá, o prípravách tvorby komunitného plánu sociálnych služieb.

**K bodu 7 - Rôzne**

Členovia komisie si dohodli predbežné termíny zasadania komisie pre sociálne veci a zdravotníctvo na rok 2023, zobrali na vedomie list od členov Klubu dôchodcov na Latorickej 4, ktorý zapísala PhDr. I. Fratričová, zaujímali sa o dôvod neinštalovania automatického externého defibrilátora zakúpeného pre záchranu životov ešte v roku 2021. Vedúca odd. soc. vecí informovala o krádežiach topánok v nájomnom bytovom dome na Uzbeckej ul. a o plánovaných stretnutiach členov bytovej komisie s nájomníkmi obecných bytov, na ktoré ich súčasne pozvala.

**Uznesenie č. 13/2023**

Komisia sociálnych vecí a zdravotníctva MsZ m. č. Bratislava-Podunajské Biskupice

**žiada**

prednostu miestneho úradu zabezpečiť inštaláciu automatického externého defibrilátora zakúpeného v roku 2021 na vhodne zvolené, verejne dostupné miesto – napr. na správcovský domček trhoviska na Latorickej ul.

**Prítomní: 5 Za: 5 Proti: 0 Zdržali sa: 0**

**Mgr. Anna Beláková, v.r.**

predsedníčka komisie

Zapísala: Mgr. Bibiána Guldanová